b'\n_START_ARTICLE_\nAino Bach\n_START_SECTION_\nEluk\xc3\xa4ik\n_START_PARAGRAPH_\nAino Bach s\xc3\xbcndis Koerus vallakirjutaja t\xc3\xbctrena. Aastatel 1907\xe2\x80\x931915 elas perekond Narvas ning p\xc3\xa4rast seda Omskis, kus tulevane kunstnik l\xc3\xb5petas 1921. aastal g\xc3\xbcmnaasiumi. Seej\xc3\xa4rel tuli ta Eestisse, kus asus 1923. aastal \xc3\xb5ppima Pallases Nikolai Triigi maaliateljees. 1927 katkestas ta \xc3\xb5pingud, mis said j\xc3\xa4tkuda 1930. aastal Ado Vabbe graafikaateljees. Ta l\xc3\xb5petas Pallase 1935. aastal graafikuna._NEWLINE_Aastatel 1935\xe2\x80\x931940 t\xc3\xb6\xc3\xb6tas Aino Bach Tartus vabakutselise kunstnikuna. Aastal 1937 k\xc3\xa4is ta koos abikaasa Kaarel Liimandiga Pariisis \xc3\xb5pireisil. Aastatel 1940\xe2\x80\x931941 oli ta Riigi K\xc3\xb5rgema Kunstikooli \xc3\xb5ppej\xc3\xb5ud._NEWLINE_Aino Bach evakueerus aastal 1941 N\xc3\xb5ukogude Liidu tagalasse, tema abikaasa Kaarel Liimand hukkus evakueerumisel. Bach oli \xc3\xbcks Jaroslavli kunstnike kollektiivi algatajatest, olles ka ENSV Kunstnike Liidu \xc3\xbcks asutajaid ja selle vastutav sekret\xc3\xa4r._NEWLINE_Alates 1946. aastast tegutses ta vabakunstnikuna Tallinnas.\n_START_SECTION_\nLooming\n_START_PARAGRAPH_\nAino Bach viljeles peamiselt s\xc3\xbcgavtr\xc3\xbckitehnikaid, eelk\xc3\xb5ige akvatintat, kuivn\xc3\xb5ela ja oforti ning v\xc3\xa4rvilist monot\xc3\xbc\xc3\xbcpiat. Bachi lemmiktehnikaks kujunes maaliline, suurekorniline akvatinta, mille pindu piirab n\xc3\xb5tke kuivn\xc3\xb5elajoonis._NEWLINE_1930ndatel valis Bach tihti loomingu teemaks m\xc3\xb5tlikud naised ("Naine kitarriga", 1936, "Ema lapsega", 1937, "Naine peegliga", 1937) ning t\xc3\xb6\xc3\xb6lised ("T\xc3\xb6\xc3\xb6line", 1935) ja haritlased (Kersti Merilaasi portree). Illustreerinud Paul Ariste koostatud "Mustlaste muinasjutud", mida kaunistasid originaal graafilised lehed ja mida anti v\xc3\xa4lja vaid 45 eksemplari. Seda 1938. aastal v\xc3\xa4lja antud raamatut peetakse ta varasema perioodi parimaks t\xc3\xb6\xc3\xb6ks._NEWLINE_1937. aastal koos abikaasaga tehtud reisil Pariis vaimustus Aino Bach Pariisi koolkonna, aga ka originaalis suurt muljet avaldanud renessanss- ja barokkmaalijate ning samuti prantsuse impressionistide teostest. Kahtlemata v\xc3\xb5ib Bachi varases figuraalsuses leida ka Picasso m\xc3\xb5ju. Tartu kunstikoolkonna prantsusp\xc3\xa4rane suunitlus sai \xc3\xb5ppereisil kogetuga tugeva pitseri peale ja vormis Aino Bachi kogu hilisema loomingu. Aastatel 1940\xe2\x80\x931941 ilmus Bachi illustratsioonidega kaks k\xc3\xb6idet August Gailiti "Kogutud novelle", ka kolmandas, 1943. aastal ilmunud k\xc3\xb6ites kasutati tema illustratsioone, ent teda nimetamata._NEWLINE_Osales n\xc3\xa4itustel Riias ja Kaunases (1937) ning Roomas, Budapestis ja Antwerpenis (1939).'